CELEX: C2006/036/72
Language: el
Date: 2006-02-11 00:00:00
Title: Υπόθεση T-432/05: Προσφυγή της  8ης Δεκεμβρίου 2005  — EMC Development AB κατά Επιτροπής των Ευρωπαϊκών Κοινοτήτων

11.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 36/34
            
         Προσφυγή της 8ης Δεκεμβρίου 2005 — EMC Development AB κατά Επιτροπής των Ευρωπαϊκών Κοινοτήτων
   (Υπόθεση T-432/05)
   (2006/C 36/72)
   Γλώσσα διαδικασίας: η αγγλική
   Διάδικοι
   
      Προσφεύγουσα:: EMC Development AB (Λουλέα, Σουηδία) [Εκπρόσωπος: M. Elvinger, δικηγόρος]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει την απόφαση της Επιτροπής που εκδόθηκε στις 28 Σεπτεμβρίου 2005 και με την οποία απορρίφθηκε η καταγγελία της προσφεύγουσας κατά το άρθρο 3, παράγραφος 2, του κανονισμού 17/62 του Συμβουλίου.
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα είναι νομικό πρόσωπο υπεύθυνο μεταξύ άλλων για τη διαρκή δοκιμή και την περαιτέρω έρευνα και ανάπτυξη σχετικά με ένα εναλλακτικό προϊόν τσιμέντου γνωστό ως ενεργητικώς τροποποιημένο τσιμέντο. Η προσφεύγουσα υπέβαλε καταγγελία ενώπιον της Επιτροπής κατά τον κανονισμό 17/62 προσάπτοντας στους Ευρωπαίους παραγωγούς τσιμέντου «Portland» (ο τύπος τσιμέντου που κυριαρχεί στην ευρωπαϊκή αγορά) σειρά συμπεριφορών που αποτελούν σοβαρές παραβιάσεις του άρθρου 81 ΕΚ. Ειδικότερα, η καταγγελία αφορά το πρότυπο EN 197-1, που υιοθετήθηκε στο πλαίσιο της οδηγίας 89/106 (1). Κατά την προσφεύγουσα, αυτό το πρότυπο επελέγη εσκεμμένα προκειμένου να ευνοήσει τις ήδη κυρίαρχες στην αγορά επιχειρήσεις αποκλείοντας άλλους παραγωγούς τσιμέντου ή την εμπορία ανταγωνιστικών προϊόντων και τεχνολογιών. Αυτό φέρεται να επετεύχθη μέσω της στενής συνεργασίας μεταξύ της τεχνικής υποεπιτροπής της Ευρωπαϊκής Επιτροπής Τυποποιήσεως και της CEMBUREAU, της επισήμου εμπορικής ενώσεως των Ευρωπαίων παραγωγών τσιμέντου, η συντριπτική πλειοψηφία των μελών της οποίας είναι παραγωγοί τσιμέντου τύπου «Portland» με ισχυρά εδραιωμένη θέση στην αγορά.
   Η προσφεύγουσα προσβάλλει πλέον την απόφαση με την οποία απορρίπτεται η καταγγελία της. Η προσφεύγουσα ισχυρίζεται ότι το επίμαχο πρότυπο ισοδυναμεί με οριζόντια συμφωνία συνεργασίας κατά παράβαση του άρθρου 81 ΕΚ. Εναλλακτικά, η προσφεύγουσα υποστηρίζει ότι το πρότυπο αντιβαίνει στους σκοπούς των άρθρων 28 και 29 ΕΚ και δεν είναι, εν πάση περιπτώσει, δυνατόν να δικαιολογηθεί σε επίπεδο κρατών μελών κατά το άρθρο 30 ΕΚ.
   
      (1)  Οδηγία 89/106/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών κατασκευών, ΕΕ 1989, L 40, σ. 12.